Bedem (Visoko)
Utvrda Bedem nalazi se kod naselja Grajani na području općine Visoko. Poznata je po nazivima Bedem, Grad, Gradina, Kula i Kulina. Smješteno je na završetku visoke kraške stijene koja se izdiže nad ušćem rijeke Godušice u rijeku Fojnicu. Tvrđava je napravljena na zaravnjenom dijelu uzvisine. Ima oblik pravougla sa zidanim zaobljenim uglovima. Tragovi kula nalaze se na južnom i sjevernom uglu. Južna kula je veća i imala je funkciju ulaza u tvrđavu. Površina tvrđave je oko 100x30 metara. Time je po obimu najveća tvrđava u visočkom kraju. Struktura zida od krečnog maltera dozvoljava datiranje gradnje u kasni srednji vijek. Tvrđava leži uz glavni karavanski put koji je s juga dolazio u visočko polje. Bedem je imao ulogu utočišta u slučaju opasnosti za seoske općine Goduša i Kralupi. Nazivi Kula i Bedem ukazuju da je tvrđava bila aktivna i u osmansko doba.